Αφράτες κροκέτες μπακαλιάρου με άνηθο και πατάτα
Αυτές τις αφράτες κροκέτες μπακαλιάρου θα τις λατρέψουν μικροί και μεγάλοι. Είναι νόστιμες και γίνονται σε λιγότερο από μία ώρα.
500 γρ. φιλέτο παστού μπακαλιάρου, καλά ξαλμυρισμένο*, 4 μέτριες πατάτες (καθαρό βάρος 300 γρ.), καθαρισμένες και κομμένες σε κύβους 3 εκ., το λευκό και τρυφερό πράσινο μέρος από 3 φρέσκα κρεμμυδάκια, ψιλοκομμένα, 1 σκελίδα σκόρδου, λιωμένη 90 γρ., 90 γρ αλεύρι για όλες τις χρήσεις, τα φύλλα από 8 κλωνάρια άνηθο + τα φύλλα από 4 κλωνάρια μαϊντανό, ψιλοκομμένα, αλάτι, φρεσκοτριμμένο πιπέρι, 40 ml ελαιόλαδο + λάδι για το τηγάνισμα
Για τις αφράτες κροκέτες μπακαλιάρου με άνηθο και πατάτα, σε μια κατσαρόλα ρίχνουμε τον μπακαλιάρο, τις πατάτες και νερό τόσο που να καλύπτει καλά όλα τα υλικά και βράζουμε σε μέτρια φωτιά για περίπου 25 λεπτά, μέχρι να μαλακώσουν. Τα στραγγίζουμε και κρατάμε 200 ml από το νερό όπου τα βράσαμε.  Ρίχνουμε στο μπλέντερ το ψάρι, τις πατάτες και όλα τα υπόλοιπα υλικά και τα χτυπάμε για 2 - 3 λεπτά, μέχρι να πολτοποιηθούν. Αν το μείγμα είναι υπερβολικά σφιχτό και δεν γυρνάνε τα μαχαίρια, ρίχνουμε όσο νερό χρειάζεται από αυτό που είχαμε κρατήσει στην άκρη.Καλύπτουμε με μεμβράνη και αφήνουμε στο ψυγείο για 2 ώρες, μέχρι να σφίξει και να μπορούμε να το πλάσουμε. Πλάθουμε μικρά μπαλάκια διαμέτρου περίπου 4 εκ.Σε ένα μεγάλο τηγάνι ρίχνουμε λάδι τόσο ώστε να καλύψει το 1/3 του σκεύους και το ζεσταίνουμε σε δυνατή φωτιά.Ρίχνουμε τις κροκέτες (σε δόσεις), χωρίς να τις αλευρώσουμε και τις τηγανίζουμε για περίπου 2 - 3 λεπτά, μέχρι να ροδίσουν από όλες τις πλευρές. Βγάζουμε τις κροκέτες μπακαλιάρου με τρυπητή κουτάλα και τις αφήνουμε σε χαρτί κουζίνας να στραγγίξουν από το περιττό λάδι.
Μπακαλιάρος,Πατάτες,25η Μαρτίου